Grondwethof sê oor Oscar Pistorius se appèlaansoekOscar Pistorius. Foto: Werner Beukes/SAPA Die konstitusionele hof het uitspraak gelewer in Oscar Pistorius se aansoek om teen sy vonnis te appelleer. Die hof het Pistorius se aansoek van die hand gewys. Pistorius dien tans ŉ vonnis van 13 jaar en vyf maande tronkstraf uit vir die moord op sy vriendin, Reeva Steenkamp, wat hy op Valentynsdag 2013 in sy huis in Silver Lakes, Pretoria, doodgeskiet het. Pistorius is aanvanklik tot ses jaar tronkstraf gevonnis, maar dié vonnis is deur die appèlhof in Bloemfontein verleng nadat die staat teen Pistorius se vonnis geappelleer het. Die staat het aangevoer dat daar geen wesenlike en dwingende faktore was wat regverdig het dat regter Thokozile Masipa van die minimum voorgeskrewe vonnis van 15 jaar vir moord moes afwyk nie. Die appèlhof het Pistorius se vonnis na net meer as 13 jaar aangepas omdat die hof in ag geneem het dat Pistorius reeds tronkstraf uitgedien het. Volgens die hofdokumente wat Pistorius se regspan by die konstitusionele hof ingedien het, word daar aangevoer dat die appèlhof “wesenlike feitelike bevindinge van die verhoorhof geminag of geïgnoreer het”. Pistorius voer aan dit is ŉ skending van sy grondwetlike reg tot ŉ regverdige verhoor wat die vonnis-gedeelte insluit. Hy meen dit is ook ŉ oortreding van sy grondwetlike reg om nie na willekeur of sonder rede van sy vryheid ontneem te word nie. In die aansoek word aangevoer dat dié oortredings van Pistorius se grondwetlike regte gelei het tot ŉ mislukking van geregtigheid. Pistorius was in Desember verlede jaar weer in die nuus nadat dit aan die lig gekom het dat hy geringe beserings opgedoen het toe hy glo in ŉ rusie betrokke geraak het met ŉ ander gevangene in die Atteridgeville Korrektiewe Sentrum in Pretoria waar hy tans tronkstraf uitdien. Singabakho Nxumalo, woordvoerder van die departement van korrektiewe dienste, het gesê Pistorius het glo in ŉ rusie betrokke geraak met ŉ ander gevangene oor die gebruik van ŉ openbare telefoon in die spesialesorg-eenheid van die gevangenis.